**Notă informativă**

la proiectul Hotărîrii Guvernului cu privire la Aprobarea Regulamentului privind atragerea investitorilor în societăţile comerciale cu capital public sau public-privat

Elaborarea prezentului proiect de Hotărîre de Guvern este determinată de prevederile art.19 al Legii nr. nr.121-XVI din 04.05.2007 privind administrarea şi deetatizarea proprietăţii publice, scopul proiectului fiind aprobarea Regulamentului privind atragerea investitorilor în societăţile comerciale cu capital public sau public-privat, proceduri menite să intensifice responsabilitatea, eficienţa şi imparţialitatea în procesul de selectare a partenerului privat, să promoveze concurenţa, precum şi să asigure transparenţa, în vederea asigurării utilizării eficiente a patrimoniului public şi, în unele cazuri, banilor publici.

Proiectul Regulamentului respectiv reprezintă un instrument destinat aplicării corecte a prevederilor legislaţiei în vigoare în cadrul etapelor de pregătire şi atribuire a proiectelor de atragere a investitorilor în societăţile comerciale cu capital public sau public-privat.

Unul din obiectivele principale a acestui proiect de Regulament este de a permite tuturor operatorilor economici interesaţi, pe baze echitabile şi transparente, să depună oferte pentru participare la concursurile privind atragere a investiţiilor private în societăţile comerciale cu capital public sau public-privat. Astfel, prin prisma intensificării concurenţei şi evitării situaţiilor de dezavantajare a unor participanţi la concurs faţă de concurenţii săi, se va câştigă în calitate.

Prin aprobarea prezentului proiect se va asigura aplicarea corectă a procedurilor de selectare a partenerului privat, precum şi creşterea competitivităţii şi calităţii procedurilor de concurs, fapt care va spori încrederea societăţii faţă de aceste proceduri, iar pe de altă parte, se va asigura eficienţa şi calitatea proiectelor de fondare a întreprinderii sau la subscrierea la acţiuni (cote de participare)/obligaţiuni

Punerea în practică a respectivului proiect de regulament va avea o importanţă majoră pin simplificarea şi uniformizarea procedurilor de selectare a investitorilor privaţi. Totodată, menţionăm că proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării de către Grupul de lucru pentru reglementarea activităţii de întreprinzător.

[Proiectul de hotărîre](http://particip.gov.md/proiectview.php?l=ro&idd=352) este supus dezbaterilor publice, fiind plasat pe pagina web a ministerului [www.mec.gov.md](http://www.mec.gov.md), în compartimentul [„Transparenţa în procesul decizional”.](http://mec.gov.md/proiecte/)

În contextul celor expuse, Ministerul Economiei consideră oportun promovarea prezentului proiect şi solicită susţinerea acestuia.

**Viceministrul Octavian CALMÎC**